Alueiden komitean lausunto aiheesta "Ehdotus neuvoston päätökseksi yhteisön monivuotisen ohjelman hyväksymisestä maailmanlaajuisten verkkojen eurooppalaisen digitaalisen sisällön kehittämisen ja käytön sekä tietoyhteiskunnan kielellisen monimuotoisuuden edistämiseksi"

(2001/C 144/11)

ALUEIDEN KOMITEA, joka

ottaa huomioon komission asiakirjan "Ehdotus neuvoston päätökseksi yhteisön monivuotisen ohjelman hyväksymisestä maailmanlaajuisten verkkojen eurooppalaisen sisällön kehittämisen ja käytön sekä tietoyhteiskunnan kielellisen monimuotoisuuden edistämiseksi" KOM(2000) 323 lopullinen - 2000/0128 CNS,

ottaa huomioon Euroopan komission 12. heinäkuuta 2000 Euroopan yhteisön perustamissopimuksen 265 artiklan ensimmäisen kohdan mukaisesti tekemän päätöksen pyytää aiheesta alueiden komitean lausunto,

ottaa huomioon puheenjohtajansa 3. elokuuta 2000 tekemän päätöksen antaa lausunnon valmistelu valiokunta 7:n "koulutus, ammattikoulutus, kulttuuri, nuoriso, urheilu, kansalaisten oikeudet" tehtäväksi,

ottaa huomioon aiheesta "Julkisen sektorin tieto: Euroopan avainresurssi - Vihreä kirja julkisen sektorin tiedon käytöstä tietoyhteiskunnassa" KOM(1998) 585 lopull. antamansa lausunnon CdR 190/99 fin(1),

ottaa huomioon aiheesta "Komission ehdotus neuvoston päätökseksi yhteisön monivuotisen ohjelman hyväksymisestä Euroopan multimedia-alan tiedontuottajayritysten kehityksen tukemiseksi ja multimediatiedon käytön edistämiseksi syntymässä olevassa tietoyhteiskunnassa (INFO 2000)" KOM(95) 149 lopull. - 95/0156 CNS antamansa lausunnon CdR 22/96(2),

ottaa huomioon aiheista "Monikielinen tietoyhteiskunta - Komission tiedonanto" ja "Ehdotus neuvoston päätökseksi monivuotisesta ohjelmasta Euroopan yhteisön kielellisen monimuotoisuuden edistämiseksi tietoyhteiskunnassa" KOM(95) 486 lopull. antamansa lausunnon CdR 220/96 fin(3),

ottaa huomioon valiokunta 7:n lokakuun 3. päivänä 2000 hyväksymän lausuntoluonnoksen CdR 316/2000, jonka esittelijä oli Aldo Iskra (S, EPP),

hyväksyi 13. ja 14. joulukuuta 2000 pitämässään 36. täysistunnossa (joulukuun 14. päivän kokouksessa) yksimielisesti seuraavan lausunnon.

1. Alueiden komitean näkemykset päätösehdotuksesta

1.1. Alueiden komitean mielestä on myönteistä, että komissio paneutuu jatkuvasti mahdollisuuksiin, joita "Internet-vallankumous" tarjoaa yksilökohtaiseen ja yhteiskunnalliseen kehitykseen.

1.2. Alueiden komitea katsoo, että ehdotettu yhteisön monivuotinen ohjelma maailmanlaajuisten verkkojen eurooppalaisen digitaalisen sisällön kehittämisen ja käytön sekä tietoyhteiskunnan kielellisen monimuotoisuuden edistämiseksi parantaa mahdollisuuksia täyttää sisältöön perustuviin tuotteisiin ja palveluihin kohdistuvat tarpeet niin yksityistä kansalaista kuin koko yhteiskuntaa ajatellen. Ehdotuksen avulla tehostetaan toimia uusien väestöryhmien rohkaisemiseksi Internetin käyttäjiksi.

1.3. Alueiden komitean mielestä tiedon ja toimintojen kielellinen ja kulttuurinen sopeuttaminen on tärkeää paitsi taloudelliselta kannalta myös työllisyyssyistä. Internetin kielellisen monimuotoisuuden ansiosta suuret väestönosat Euroopassa pääsevät paremmin osallisiksi tietoyhteiskunnan tarjoamista apuvälineistä. Käytettävyyden lisääntyessä niin tuottajalle kuin kuluttajalle aiheutuvat kulut pienenevät, ja samalla avautuu uusia mahdollisuuksia yritystoimintaan ja työllistymiseen.

1.4. Alueiden komitea korostaa, että suuri osa eurooppalaisista on jäänyt syrjään Internet-vallankumouksesta. Tähän epätasa-arvoiseen tilanteeseen on riittämättömän kielitaidon ohella useita syitä, mm. tietokonelaitteiston puuttuminen, niukka peruskoulutus, vähäiset tekniset taidot sekä psyykkiset, fyysiset tai sosiaaliset esteet. On huomattava, että Internetin käyttö eriytyy voimakkaasti sukupolvittain. Vaarana on, että tietyt sukupolvet jäävät tyystin Internet-yhteiskunnan tarjoamista mahdollisuuksista paitsi. Internet kehittyy huimaa vauhtia, ja erot käyttäjien välillä saattavat kasvaa voimakkaasti.

1.5. Alueiden komitea katsoo, että uuden aikakauden haasteisiin pitää vastata asettamalla kansalaisten käyttöön uusia foorumeita ja välineitä. On kehitettävä verkostoja alue- ja paikallisviranomaisten, yrittäjien, erilaisten yhteenliittymien ja yksityisten kansalaisten väliseen kanssakäymiseen. Internetin käytettävyyttä tulee lisätä paitsi tuomalla tietokonelaitteistot useampien ulottuville myös tarjoamalla käyttäjille tukipalveluita. Hyväksymällä kielellinen monimuotoisuus helpotetaan niiden lukuisten ihmisten elämää, joille Internet on nykyisellään jäänyt vieraaksi. Mahdollisuus saada asiantuntija-apua julkisen sektorin henkilöstöltä sekä yritys- ja yhdistyselämän toimijoilta on myös tärkeä voimavara.

1.6. Alueiden komitean mielestä alue- ja paikallisviranomaisten aktiivinen panos on ratkaisevaa, jotta julkissektorin ja Internet-yrittäjien yhteydenpitoa voidaan parantaa. Olennaista tässä työssä tulee olla toimintamallien horisontaalisuus ja hierarkian karttaminen. Työskentelyn avoimuus ja joustavuus ovat tärkeitä myös uusien kohderyhmien rohkaisemiseksi Internetin käyttäjiksi.

1.7. AK uskoo, että julkisen sektorin tietojen saatavuutta tarkasteltaessa on ensinnä tutkittava, mitä tietoja asiakas/kansalainen kaipaa.

1.8. Alueiden komitea katsoo, että Internet-toimet, jotka lisäävät käytettävyyttä sekä kohottavat yksittäisen kansalaisen osaamis- ja tietotasoa edistävät myös yhteiskunnallista keskustelua ja niin ollen vahvistavat demokratiaa.

2. Päätösehdotusta koskevat alueiden komitean suositukset

Julkisen sektorin tietojen hyödyntämisen edistäminen

2.1. AK toteaa, että uusi teknologia helpottaa tiedon keräämistä, säilyttämistä, käsittelyä ja hakemista. Helppokäyttöinen hallinnollinen, juridinen, taloudellinen ja muuntyyppinen yhteiskuntatietous auttaa talouden toimijoita perustamaan päätöksensä laajaan informaatiopohjaan.

2.2. INFO 2000 -ohjelmasta antamassaan lausunnossa AK painotti, että "[m]ultimediateknologian tehokas ja luova hyödyntäminen julkisen tiedon välittämisessä kansalaisille ja yrityksille voi [- -] edistää pienten ja keskisuurten yritysten kansallista ja kansainvälistä kilpailukykyä". Näin voidaan myös parantaa kansalaisten mahdollisuuksia saada käyttöönsä julkisen sektorin tietoja, mikä on olennaista vietäessä osallisuuteen perustuvaa kansalaisyhteiskuntaa eteenpäin. Tämä on seikka, joka vaatii jatkuvaa huomiota.

2.3. Alueiden komitea rohkaisee muodostamaan alueellisia ja paikallisia johtoryhmiä, jotka koostuvat paikallisista yrittäjistä sekä teknisen, taide- ja opetusalan asiantuntijoista. "Kärkijoukot", jotka toimivat paikkakunnittain ja alueittain, hankkivat aluksi paikallisen ja alueellisen kokonaiskuvan Internet-toimijoista tutustuttaakseen sitten kekseliäitä, kielitaitoisia ja yrittäjähenkisiä ihmisiä toisiinsa. Yhteydenpito rahoittajiin on olennaisen tärkeää, ja niinpä se on käynnistettävä varhain.

2.4. AK kannattaa komission ehdotusta tehostaa ja laajentaa INFO 2000 -ohjelman puitteissa käynnistettyjä kokeiluhankkeita hyvien toimintatapojen löytämiseksi. Eritoten alue- ja paikallisviranomaisten tulisi osallistua kyseiseen toimintaan.

2.5. Alueiden komitean mielestä huomio tulee kohdistaa joihinkin eurooppalaisiin "pilottitapauksiin" sekä panostaa sellaisten prototyyppien aikaansaamiseen, jotka voivat palvella samanaikaisesti tietokeskuksina ja vastaavanlaatuisten prosessien käynnistäjinä. Mainitun kaltaiseen valintaprosessiin tarvitaan perusteellinen selvitystyö, jonka tulokset ovat selkeästi mitattavissa ja joka kuvaa tilastollisesti todennettuja vaikutuksia.

2.6. AK suosittaa, että eurooppalaisten digitaalisten tietokokoelmien perustamista tuetaan. AK toteaa, että koko Euroopan kattavien tietokokonaisuuksien puute on yhtenä esteenä sisältöpotentiaalin hyödyntämiselle.

2.7. AK on tyytyväinen ehdotukseen, jonka tarkoituksena on edistää kieliteknologian sovellusten käyttöä jäsenvaltioiden hallinnon piirissä. Kyseistä toimintalinjaa on syytä tukea voimakkaasti erityisesti alue- ja paikallisviranomaisia ajatellen.

2.8. AK korostaa, että kun otetaan huomioon alue- ja paikallisviranomaisten kokoamien tietojen luonne, on yksityisyyden ja yksilökohtaisten tietojen suojelun jatkuvasti oltava etusijalla. Jos julkisen sektorin tietojen käyttömahdollisuuksia halutaan lisätä, sen tulee aina tapahtua tarkoin punnittua suunnitelmaa noudattaen, varsinkin jos alue- ja paikallisviranomaiset ovat osallisina asiassa.

2.9. Alueiden komitea pitää hyvin tärkeänä, että julkishallinto asettaa tiedotusaineistoa Internetiin ja muokkaa ilmoitus- ja maksuasiat tietoverkossa hoidettaviksi rutiineiksi.

2.10. Alueiden komitea painottaa, että on tarpeen parantaa vammaisten mahdollisuuksia käyttää Internetiä.

2.11. AK tähdentää periaatetta, jonka mukaan lisättäessä kansalaisten mahdollisuuksia käyttää Internetiä tulee välttää, että paikallis- tai alueviranomaisille sälytetään kohtuuton hallinnollinen tai taloudellinen taakka.

2.12. AK korostaa avoimuutta sekä mahdollisimman vapaasti (siis myös maksutta) saatavan tiedon merkitystä. Tietoyhteiskuntaa rakennettaessa tiedonsaanti on keskeistä. Niinpä on huomioitava julkissektorin ja eritoten kirjastojen asema.

2.13. Tietokokoelmia on lukuisasti museoissa, kirjastoissa, tekijän- ja patenttioikeuksien tallennejärjestelmissä, koulutusalan laitoksissa, historiallisissa arkistoissa sekä arkkitehtonisissa ja teollisissa kohteissa. Useat näistä kokoelmista ovat edelleen analogisessa muodossa, mutta niitä ollaan asteittain digitalisoimassa. INFO 2000 -ohjelman tarkoituksena oli kyseisten digitaalisten kokoelmien saattaminen yksityissektorin hyödynnettäväksi. Vaikka AK onkin vanhastaan tukenut mainittua tavoitetta, se katsoo samalla, että kokoelmat voivat olla paitsi yksityis- myös julkissektorin kaupallisesti hyödynnettävissä. AK tähdentää kuitenkin, että tulee taata, ettei julkisviranomaisten asema maksuttoman tiedonjakelun hoitajina kyseenalaistu.

Kielellisen ja kulttuurisen räätälöinnin edistäminen

2.14. AK yhtyy Euroopan komission näkemykseen, jonka mukaan kielelliset eroavuudet hidastavat kasvua ja saattavat haitata digitaalisen sisällön parissa työskentelevien eurooppalaisten toimialojen yleistä kehitystä. On ratkaisevan tärkeää tukea monikielisen ja monikulttuurisen tiedon saantia ja vaihtoa riittävästi, koska se mahdollistaa tietotuotteiden ja palvelujen massamarkkinoiden kehittymisen Euroopassa. AK kehottaa Euroopan komissiota tunnustamaan alue- ja paikallisviranomaisten aseman monikielisen tiedonsaannin edistäjinä.

2.15. AK:n mielestä on erittäin tärkeää, että Euroopan yhdentymisprosessissa kunnioitetaan ja vaalitaan kulttuurista moninaisuutta, johon kansalaisten kulttuuri-identiteetti perustuu. AK kehottaa tunnustamaan alue- ja paikallisviranomaisten ratkaisevan aseman EU:n kulttuurin kirjon muokkaajina ja tukijoina.

2.16. AK uskoo, että digitaalituotteiden ja -palvelujen kielellinen mukauttaminen kasvattaa sisältöalan eurooppalaisyritysten vientimahdollisuuksia.

2.17. Ehdotetut toimet ovat jatkoa MLIS-ohjelman yhteydessä toteutetuille toimille, mutta sopeutettuina yhä pidemmälle digitalisoidun ympäristön tarpeisiin. Erityishuomiota kiinnitetään pk-yrityksiin ja aloitteleviin yrityksiin sekä EU:n pienten kielialueiden ja mahdollisten uusien jäsenvaltioiden kieliin. AK kannattaa kyseistä toimintalinjaa varauksetta. Komitea korostaa, että koska hallinnon tasoista alue- ja paikallishallinto on pk-yrityksiä lähinnä ja on laatinut pk-yritysten perustamista ja kasvua tukevia taloudellisia kehittämisstrategioita, mainittujen viranomaisten panos tässä kentässä tulisi tunnustaa.

2.18. AK toteaa, että on tarpeen luoda perustaltaan vankka, verkottunut ja helppokäyttöinen kielellinen infrastruktuuri, joka helpottaa mukautusprosessia sen kaikissa vaiheissa. Euroopan komission tarkoituksena on perustaa avoin järjestelmä, joka käsittää standardoituja ja yhteentoimivia monikielisiä resursseja, kuten sähköisiä sanakirjoja, laajoja kokoelmia, käännösmuisteja ja termistöjä. Nämä resurssit aiotaan koota laajalti käytettävissä oleviksi kokoelmiksi. AK korostaa, että erityisesti alue- ja paikallisviranomaiset on kutsuttava mukaan toimintaan, joka koskee kyseisen kaltaisen infrastruktuurin käytettävyyttä ja käytön edistämistä.

2.19. Alueiden komitean mielestä ratkaisevan tärkeää on panostaa opettajille ja kirjastonhoitajille annettavaan Internet-koulutukseen.

2.20. Alueiden komitea kiinnittää huomiota mahdollisuuksiin rekrytoida tulkkeja sekä kääntäjiä eriarvoisuuden koettelemista taajamista. Keskittymällä kielitaitoisiin, syrjäytyneisiin maahanmuuttajanuoriin päästään kosketuksiin uusien väestönosien kanssa samalla kun yhteiskunta saa tarvitsemaansa osaamista.

2.21. Alueiden komitea pyrkii edistämään tukihenkilöille ja "tulisieluisille asianharrastajille" annettavaa koulutusta. Nämä voivat puolestaan toimia yhdistyksissään ja työpaikoillaan muokatakseen uudenlaista suhtautumista uusiin viestimiin. Kun perehtyneisyys Internetin mahdollisuuksiin osoitetaan käytännössä, lisääntyy samalla toimeksiantajien kiinnostus.

2.22. Ehdotettujen toimien avulla tuetaan digitaalisen sisältöteollisuuden ja kielialojen välisiä yhteistyömuotoja. Yksityisen ja julkisen sektorin sisällöntuottajia kannustetaan tarjoamaan tuotteitaan ja palvelujaan entistä useammilla kielillä. Tietotekniikan toimittajia rohkaistaan tarjoamaan uusia välineitä ja jakelukanavia. AK:n mielestä tämä on välttämätöntä, jotta ehdotus voidaan toteuttaa onnistuneesti. AK kehottaa kutsumaan alue- ja paikallisviranomaiset mukaan toimintaan yhteistyön edistämiseksi ja kaikkien toimijoiden valveuttamiseksi.

2.23. AK huomauttaa, että ehdotettua ohjelmaa voitaisiin käyttää lukuisilla alueilla nykyisten hankkeiden tukena varsinkin kun muistetaan, että kielellisen solidaarisuuden vaaliminen Euroopassa tuottaisi konkreettisia taloudellisia tuloksia kielellisesti epäedullisessa asemassa olevilla alueilla eritoten matkailua ja tuotteiden markkinointia ajatellen.

Markkinaedellytysten tukeminen

2.24. AK toteaa, että sijoittajat ovat haluttomia investoimaan pääomia keskipitkän aikavälin hankkeisiin ja yrityksiin, joihin sisältyy riskielementti. Arvioidaan, että Yhdysvalloissa on Internet-yrittäjille tarjolla riskipääomaa kolmi-nelinkertaisesti Eurooppaan verrattuna. EU:ssa on parannettava riskipääoman saatavuutta ja helpotettava tekijänoikeuksien varmennusmenettelyjä (clearing). AK huomauttaa, että pienimuotoisten yritysten on vaikeinta hankkia tehokkaaseen kehittymiseen tarvittava rahoitus.

2.25. AK:n mukaan päävastuu eurooppalaisen sisällön kehittämisestä, siihen kohdistuvista investoinneista ja sen viennistä kuuluu sisältötoimialoille itselleen. AK on kuitenkin tyytyväinen komission ehdotukseen, joka tähtää tukitoimiin yhteisön tasolla, jotta esteisiin voidaan käydä käsiksi ja mahdollisuudet käyttää hyväksi.

Bryssel 14. joulukuuta 2000.

Alueiden komitean

puheenjohtaja

Jos Chabert

(1) EYVL C 57, 29.2.2000, s. 11.

(2) EYVL C 129, 2.5.1996, s. 39.

(3) EYVL C 337, 11.11.1996, s. 45.